บาทเปิด 30.20/25 บาทต่อดอลลาร์ แนวโน้มแข็งค่า
เงินบาทเปิดตลาด 30.20/25 บาทต่อดอลลาร์ แนวโน้มแข็งค่า ขานรับข่าววัคซีนโควิด ให้กรอบ 30.15-30.30บาทต่อดอลลาร์
3 ธ.ค. 2563

นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.20/25 บาท/ดอลลาร์ แข็งค่าเล็กน้อยจากเย็นวานที่ปิดตลาดที่ระดับ 30.23 บาท/ดอลลาร์
เงินบาทวันนี้ยังมีทิศทางแข็งค่าได้ต่อเนื่อง เนื่องจากตลาดรับข่าวดีหลังจากงบเยียวยาแก้ปัญหาโควิดของสหรัฐมีความชัดเจนมากขึ้น ประกอบกับข่าวที่อังกฤษเป็นประเทศแรกที่อนุมัติการใช้วัคซีนต้านไวรัสโควิด-19 ได้ตั้งแต่สัปดาห์หน้า
"บาทคงยังมีแนวโน้มแข็งค่าเมื่อเทียบกับดอลลาร์ เช่นเดียวกับเงินสกุลอื่นในภูมิภาค ตลาดมองว่าสถานการณ์โควิดน่าจะเริ่มดีขึ้นได้ หลังจากที่อังกฤษประกาศอนุมัติใช้วัคซีนต้านโควิดได้ตั้งแต่สัปดาห์หน้า flow เริ่มออกจาก safe haven คนเริ่มถือดอลลาร์น้อยลง" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 30.15-30.30 บาท/ดอลลาร์